|  |
| --- |
| Työ- ja elinkeinoministeriökirjaamo@tem.fi**TEM/2072/03.01.01/2017** |
| Asia: Hallituksen lausuntopyyntö luonnoksesta hallituksen esitykseksi eduskunnalle laeiksi työttömyysturvalain ja julkisesta työvoima- ja yrityspalvelusta annetun lain muuttamisesta  |
|  |
| Keski-Suomen TE-toimiston lausunto koskien lyhytkestoisia opintoja, joiden ajalta työnhakijoilla on oikeus työttömyysetuuteen |

TE-toimiston kannalta esitetty muutos vähentää jonkin verran hallinnollista työtä, ja asiakkaan kannalta opintojen aloittamisen kynnys madaltuu. Esitetty muutos on toimiva myös niiden asiakkaiden osalta joilta puuttuu tutkinnosta vähän, mutta pidempikestoisia opintojaksoja. Päätoiminen opiskelu omaehtoisina opintoina ei aina ole mahdollistanut tutkinnon loppuunsaattamista, sillä tutkinnon laajuus välttämättä ole ollut tarpeeksi laaja suhteessa opintojen kestoon. Koska ammatillinen koulutus siirtyy kohti osaamisperusteisia tutkintopohjaa, niin erilaisia tutkintojen osia suoritetaan täydentävinä yhä useammin. Muutos vastaisi näin nousevaan tarpeeseen suorittaa osaamisalaopintoja ja ammatillista pätevyyttä täydentävien lyhytkestoisia koulutuksia. Esitetty muutos lisäisi asiakkaiden yhdenvertaisuutta kun harkinnanvaraisuus lyhytkestoisten opintojen osalta poistuisi.

Sekä TE-toimiston että asiakkaan kannalta on kannatettava muutos, että lyhytkestoisesta opiskelusta ei enää tehtäisi selvityspyyntöä eikä opintojen laajuutta tarvitsisi selvittää. Muutoksessa on hyvää erityisesti se, että myös alle 25-vuotiaat saavat mahdollisuuden opiskella päätoimisesti lyhytkestoisissa opinnoissa. Mahdollisuus suorittaa kesken jäänyt tutkinto loppuun työttömyysetuudella on alle 25-vuotiaiden osalta tärkeä.

TE-toimiston työnjaon näkökulmasta ei ole luontevinta arvioida työnhakijoiden koulutuksen ensisijaisuutta työtarjouksien velvoittavuutta koskien. Työttömyysturvan asiantuntijakäsittelyssä jouduttaisiin jatkossa käsittelemään ja harkitsemaan tilanteita, joissa asiakas ei hae tarjottua työtä tai ei osallistu palveluun opiskelun vuoksi – tämä lisää työtä työttömyysturvan asiantuntijakäsittelyssä ja harkintatilanteet (opiskelun ensisijaisuus työhön/palveluun nähden) voivat olla erittäin haastavia. Lisäksi lyhytkestoistenkin opintojen sivu-/päätoimisuus pitää selvittää, jos on tarpeen selvittää työssäolovelvoitteen tai koulutusta vailla olevan nuoren TTL 2 luvun 13-16 §:ssä tarkoitetun seuraamuksen täyttyminen. Myös mahdollisuus opintojen jaksottamiseen saattaa lisätä TE-toimiston työtä, jos asiakas pyrkii opinnot aloitettuaan järjestelemään opintojaan työttömyysturvan saamisen kannalta edullisimmalla tavalla. Näin ollen hallinnollinen työ TE-toimistossa vähenisi jonkin verran, mutta ei niin merkittävästi kuin on ehkä ennakoitu. Kesken jääneet jatkettavat opinnot sekä opinnot, joissa ei ole selkeää aloituspäivää vaativat edelleen TE-toimistolta selvittämistä. Määräaikaisen lausunnon antaminen opintojen aloittamisesta vähentää TE-toimiston työtä siltä osin kun asiakkaat ohjautuvat itse ilmoittamaan opintojen jälkeisestä tilanteesta. Myös hyväksi koetaan se, että lainsäädäntö on yhtenevä aloitettavan yritystoiminnan ja omassa työssä työllistymisen osalta.

Omaehtoisen opiskelun ja lyhytkestoisen opiskelun osalta olisi hyvä erikseen ottaa kantaa siihen voidaanko esimerkiksi polkuopintoja tukea 6kk ajan ja sitten varsinaisena tutkinto-opiskelijana omaehtoisia opintoja seuraavat 24kk. Toisin sanoen olisi hyvä ottaa siihen kantaa kuluttaako lyhytkestoiset opinnot omaehtoisen opiskelun maksimitukiaikaa kun kyseessä ovat käytännössä samat opinnot.

Sivutoimisten ja päätoimisten opintojen käsittely samalla tavalla on selkeämpi ja helpommin ymmärrettävissä asiakkaiden näkökulmasta kuin nykyinen tilanne. Lyhytkestoisten opintojen edellytyksien tulkitseminen laajasti selkeyttää opintoihin hakeutumista suhteessa nykyiseen tilanteeseen, jossa arvioidaan opintojen tukemista harkinnanvaraisesti omaehtoisesti työttömyysetuudella. Esitykseen sisältyy kuitenkin riski siitä, että asiakkaat saattavat mieltää uudistuksen niin, että jatkossa saa opiskella 6 kuukautta mitä haluaa TE-toimistoon ilmoittamatta. Kun opiskelu myöhemmin tuleekin ilmi, voi pahimmillaan käydä niin, että opiskelu onkin ollut yli 6 kuukautta kestävää ja työttömyysturvalain mukaan päätoimista, mikä saattaa tarkoittaa etuuden takaisinperintää. Väärinkäsityksiä saattaa tulla esimerkiksi siitä, että uudistuksen ajatellaan mahdollistavan tutkintoon johtavien yliopisto-opintojen aloittamisen työttömyysturvalla (”ensimmäiset 6 kk työttömyysturvalla, ja sen jälkeen opintotuella”). Uudistuksesta tulee siis tiedottaa huolellisesti.

|  |
| --- |
| Esittelijä, asiantuntija Eero Janhonen |
| Ratkaisija, palvelujohtaja Anna-Kaisa Räsänen |
| Keski-Suomen työ- ja elinkeinotoimisto |
| etunimi.sukunimi@te-toimisto.fi |
|  |